Гьинги бикьизе гьабун,

Гьимулаго бакъ щвана.

Гьуинго Гьумайсатил

Гьурмада гьеб къочана.

Гьит1инай Меседохъе

Гьайбатаб къо рещт1ана

Гьаркьица гъалалги ххан,

Гьай бабаца къач1ана.

Гъадаро жакъагиха

Гъазихъа бортун араб.

Гъурараб ц1ер бак1арун,

Гъуни гьесго гьабураб.

Гъуд-г1уч1 бугеб бак1алда

Гъазил данде кколаро.

Гъуниялдеги къулун,

Гъванща хъасулев вуго.

Г1анк1ит1инч1 къварид буго,

Г1одулеб ч1олеб гьеч1о.

Г1ужрукъгун багъизе ккун,

Г1уж лъеч1еб бак1 тун гьеч1о.

Г1одизе г1анк1ит1анч1ий

Г1илла цойгиги ккана:

Г1амал к1удияб алда

Г1анк1ал т1ад релъанхъана.

Къуркъбузул концерт буго

Къасумилазул къот1ноб.

Къуркъур абураб коч1ол

Къого куплет ах1ана.

Къойил балеб ц1ад буго.

Къулг1аги аск1об буго.

Къасумилал къасиги

Къуркъбуз сверун ккун руго.

Кьурдулел руго васал,

Кьабе, муг1рул, гьазий хъат!

Кьурулел руго х1ат1ал,

Кье, кьураби, гьазий жан!

Кьунсрул кваркьаби г1адал,

Кьурда бисал г1адинал,

Кьурдухъанасул щивас

Кьибил ч1ух1изабила.

К1алк1уч1 кквезе лъугьарай

К1илъилай г1одой ккана,

К1вет1 лъукъун, би бакана,

К1аркьенги хъах1иллъана.

К1албиччанкъоялъ алъий

К1одоца кьун рук1арал

К1аланч1адил гордеги

К1азги х1арщуца ц1уна.

Лъабабилеб классалъул

Лъимал ц1акъ лъик1ал руго,

Лъабилаб киданиги

Лъиениги кколаро.

Лъала гьезул щивасда

Лъарги лълъарги щибали,

Лъаг1алил заманалъул

Лъуг1ел щиб моц1алъали.

Т1оцебесеб сентябралъ

Т1оцебесеб классалде,

Т1угьдузул квац1иги ккун,

Т1агьирги унев вуго.

Т1огьилккараб т1агъурги

Т1улакьераб т1ажуги –

Т1ок1авги къамарт1ав вас

Т1алъиялда вугодай.

Т1авус г1адин, ц1ализе

Т1алабги гьабилеб ас,

Т1ирун ч1олеб г1амалги,

Т1ад малги бан, телеб ас.

Хъандулалъул хурибе

Хъабан къасиги щвана.

Хъабахъги мугъзада ч1ван,

Хъарталъ г1адин, ракь тана.

Хъабаналъ гьоболлъухъе

Хъах1аб хъазги ах1ана.

Хъанхъра бахъун, бак1арун,

Хъала г1адин, рукъ ккана.

Хъухъанчадалги росун,

Хъазги т1адего щвана.

Хъазмида сверун, рак1гъун,

Хъизан г1адин кванана.

Хъабаналъ хъалгун цадахъ

Хъабахъ хъарсун лъуг1ана.

Хъухъанчадал урбагун

Хъазалъ к1ут1ун рахъана.

Хьит рет1унаго, Расул

Хьолбоде рехун ана.

Хьонбак1идаса вортун,

Хьваг1ун ч1арбиде ккана.

Хьит г1антаб жо бугилан,

Хьибилги ккун, г1одана.

Хьуризабизе кколин

Хьваг1ун къот1нобе ана.

Хьухьарал щватабазулъ

Хьанделев Расул вуго,

Хьуц1илъ къараб къверкъ г1адин,

Хьитги х1арщулъ къан буго.

Х1ориниб лъедолеб

Х1анкъва бихьидал

Х1айранлъун хут1ана

Х1анч1азул парччах1.

Х1исаб тун берцинаб

Х1инч1алъ асирлъун,

Х1охьода рещт1ана

Х1алч1ахъаяб ц1ум.

Х1арпал лъалелани,

Х1улихъах1иде

Х1еренал шиг1раби

Х1урилаан гьалъ.

Х1икматаб лъедохъан

Х1инкъизабурав,

Х1елеко г1адинан,

Х1улилаан гьалъ.

Ц1унц1раг1анги к1вах1 гьеч1ей

Ц1арберцин йиго Шагьри,

Ц1адаб ц1ул лъолейги – ай,

Ц1ет1а хьаг лъолейги – ай.

Ц1оросаролъил г1ат1ги

Ц1алк1уги х1адурана,

Ц1амги бух1араб лъимги

Ц1одорай алъ бач1ана.

Ц1ик1к1арай яцалъ хинк1ал

Ц1ет1аса рахъиналде,

Ц1улакьодул гъот1ода

Ц1ц1еги бухьун, щвана ай.

Ц1умур бараб бурт1ие,

Ц1илиц1 ч1амулеб батун,

Ц1ияб ч1ах1ги цебе бан,

Ц1орораб лъим т1уна алъ.

**Т1убх1ат Зургьалова**

Ч1ух1араб гурде бугей,

Ч1ег1ерал берал ругей

Ч1аго таяй Пат1ица

Ч1анк1го- ч1анк1ан хъат ч1вана.

Ч1ороло чвархиялда

Ч1ах1илъа боржун индал,

Ч1варкьизарун бералгун,

Ч1ун хут1ун йиго Пат1и.